b'\n_START_ARTICLE_\nNicula, Cluj\n_START_SECTION_\nIstoric\n_START_PARAGRAPH_\nLocul este atestat documentar din anul 1326 ca hotar feudal de p\xc4\x83dure sub numele de Mykolatelukefeu. \xc3\x8en 1369 locul respectiv apare ca fiind locuit de rom\xc3\xa2ni. A\xc8\x99ezarea este men\xc8\x9bionat\xc4\x83 \xc3\xaen 1456 ca Mykola, iar un an mai t\xc3\xa2rziu, \xc3\xaen 1457, ca Mycola._NEWLINE_\xc3\x8en anul 1602 a ars tot satul, inclusiv biserica, dup\xc4\x83 care niculenii \xc8\x99i-au ref\xc4\x83cut casele \xc8\x99i gospod\xc4\x83riile. \xc3\x8en locul bisericii din lemn arse \xc3\xaen anul 1602 niculenii \xc8\x99i-au construit alt\xc4\x83 biseric\xc4\x83 din lemn pe dealul numit "Vergheleu", cu iconostas datat 15 februarie 1694 \xc8\x99i clopot inscrip\xc8\x9bionat din 1696 cu litere chirilice. \xc3\x8en aceast\xc4\x83 biseric\xc4\x83 parohial\xc4\x83 a Niculei a fost a\xc8\x99ezat\xc4\x83 icoana Maicii Domnului zugr\xc4\x83vit\xc4\x83 de me\xc8\x99terul Luca din Iclod \xc3\xaen 1681 \xc8\x99i cump\xc4\x83rat\xc4\x83 de nobilul rom\xc3\xa2n Ioan din Nicula, care a d\xc4\x83ruit-o bisericii parohiale din sat. Conform procesului verbal \xc3\xaencheiat la 28 martie 1699 de iezui\xc8\x9bii conventului de la Cluj-M\xc4\x83n\xc4\x83\xc8\x99tur, icoana ar fi l\xc4\x83crimat \xc3\xaen acel an din 15 februarie p\xc3\xa2n\xc4\x83 \xc3\xaen 12 martie, la fel ca icoana similar\xc4\x83 din Pociu, care ar fi l\xc4\x83crimat \xc3\xaen 1696._NEWLINE_Treptat num\xc4\x83rul locuitorilor a crescut, mul\xc8\x9bi dintre ei devenind "neme\xc8\x99i" (mici nobili), pentru vitejia ar\xc4\x83tat\xc4\x83 \xc3\xaen r\xc4\x83zboaiele purtate de principii Ardealului. Astfel, recens\xc4\x83m\xc3\xa2ntul din anul 1866 a consemnat la Nicula "160 de fumuri" (case), din care 142 apar\xc8\x9bineau unor nobili rom\xc3\xa2ni: Pop, T\xc4\x83ma\xc8\x99, Cup\xc8\x99a, Chifor, Pa\xc8\x99ca, Prodan, Mircea, Roman, Ra\xc8\x9b, Fechete, Belindean, Vaida, Ancean, Mure\xc8\x99an etc._NEWLINE_Nicula a f\xc4\x83cut parte p\xc3\xa2n\xc4\x83 \xc3\xaen 1919 din comitatul Solnocului Interior (Solnoc-D\xc4\x83b\xc3\xa2ca), iar apoi din jude\xc8\x9bul Some\xc8\x99._NEWLINE_Conform recens\xc4\x83m\xc3\xa2ntului din 1930 popula\xc8\x9bia Niculei era de 848 locuitori, dintre care 826 greco-catolici, 10 ortodoc\xc8\x99i, 6 romano-catolici \xc8\x99i 6 reforma\xc8\x9bi.\n_START_SECTION_\nDescoperiri arheologice\n_START_PARAGRAPH_\nCelt - din bronz; datare repertoriu: bronz final ,.\n_START_SECTION_\nMonumente\n_START_PARAGRAPH_\n\xc3\x8en contextul unirii ecleziastice cu Biserica Romei la sf\xc3\xa2r\xc8\x99itul secolulului al XVII-lea, iezui\xc8\x9bii prezen\xc8\x9bi cu acest scop \xc3\xaen Transilvania au consemnat \xc3\xaen 1699 l\xc4\x83crimarea icoanei de la Nicula, ocazie prielnic\xc4\x83 pentru stimularea piet\xc4\x83\xc8\x9bii populare \xc3\xaen nordul Transilvaniei, dup\xc4\x83 modelul icoanei de la Pociu, care ar fi l\xc4\x83crimat cu trei ani \xc3\xaenainte. Papa Clement al XIII-lea a acordat \xc3\xaen anul 1767 indulgen\xc8\x9b\xc4\x83 plenar\xc4\x83 (iertarea p\xc4\x83catelor) celor care viziteaz\xc4\x83 biserica de la Nicula \xc3\xaen sarb\xc4\x83torile mariane ale Na\xc8\x99terii Fecioarei Maria, Bunei\xe2\x80\x91Vestiri \xc8\x99i Adormirii Maicii Domnului. M\xc4\x83n\xc4\x83stirea Nicula a luat fiin\xc8\x9b\xc4\x83 la sf\xc3\xa2r\xc8\x99itul secolului al XIX-lea, c\xc3\xa2nd a fost construit\xc4\x83 biserica de zid. At\xc3\xaet satul c\xc3\xaet \xc8\x99i  M\xc4\x83n\xc4\x83stirea de la Nicula se reg\xc4\x83sesc \xc3\xaen Harta Iosefin\xc4\x83 a Transilvaniei. Din analiza h\xc4\x83r\xc8\x9bii se constat\xc4\x83 c\xc4\x83 m\xc4\x83n\xc4\x83stirea exista pe actualul amplasament \xc8\x99i \xc3\xaen perioada 1769 - 1773 , c\xc3\xaend a avut loc cartografierea satului \xc8\x99i a m\xc4\x83n\xc4\x83stirii.  _NEWLINE_\xc3\x8en perioada interbelic\xc4\x83 Biserica Ortodox\xc4\x83 Rom\xc3\xa2n\xc4\x83 a organizat o propagand\xc4\x83 intens\xc4\x83 \xc3\xaempotriva pelerinajelor de la Nicula. Astfel oficiosul Episcopiei Ortodoxe a Vadului, Feleacului \xc8\x99i Clujului, s\xc4\x83pt\xc4\x83m\xc3\xa2nalul Rena\xc8\x99terea, nega \xc3\xaen anul 1938 faptul c\xc4\x83 la Nicula, \xc3\xaen m\xc4\x83n\xc4\x83stirea "unia\xc8\x9bilor" (expresia peiorativ\xc4\x83 la adresa greco-catolicilor), s-ar afla icoana Maicii Domnului care a l\xc4\x83crimat \xc3\xaen 1699. Concluzia articolului intitulat "Baza pelerinajului de la Nicula" era aceea c\xc4\x83 "cercet\xc4\x83rile istorice dovedesc c\xc4\x83 la Nicula e numai o pseudo-icoan\xc4\x83", iar originalul s-ar afla la Biserica Piari\xc8\x99tilor din Cluj._NEWLINE_C\xc4\x83lug\xc4\x83rii greco-catolici au fost aresta\xc8\x9bi de autorit\xc4\x83\xc8\x9bile comuniste \xc3\xaen anul 1948 (ultimul staret, egumenul bazilian - Ordinul Sfantul Vasile cel Mare - dr. Leon Manu a murit ulterior in inchisoarea de la Gherla), \xc3\xaen locul lor au fost instalati calugari ortodocsi adusi de peste Carpati, la 18 decembrie 1948, primul stare\xc8\x9b ortodox fiind \xc3\xaen persoana ieromonahului Varahiil Jitaru, n\xc4\x83scut \xc3\xaen anul 1913 \xc3\xaen localitatea P\xc3\xa2ng\xc4\x83ra\xc8\x9bi, jude\xc8\x9bul Neam\xc8\x9b._NEWLINE_Biserica din lemn de la Nicula a ars \xc3\xaen anul 1973, \xc3\xaen locul ei fiind adus\xc4\x83 Biserica de lemn din N\xc4\x83sal F\xc3\xa2na\xc8\x9be.\n_START_SECTION_\nDate geologice\n_START_PARAGRAPH_\n\xc3\x8en perimetrul acestei localit\xc4\x83\xc8\x9bi s-a pus \xc3\xaen eviden\xc8\x9b\xc4\x83 prezen\xc8\x9ba unui masiv de sare gem\xc4\x83 \xc8\x99i a unor izvoare s\xc4\x83rate, saramura fiind \xc3\xaentrebuin\xc8\x9bat\xc4\x83 din vechi timpuri de c\xc4\x83tre localnici.'